Boef kom moses teë danksy flink polisie-egpaarKol. Connie van Niekerk en kapt. Vernon van Niekerk (Foto: Facebook) ŉ Vermeende rower van Port-Elizabeth in die Oos-Kaap het sy moses teëgekom toe hy vandeesweek enkele oomblikke ná hy ŉ vrou van haar selfoon probeer beroof het, deur ŉ polisie-egpaar van Mountweg in dié dorp vasgetrek is. Kol. Connie van Niekerk, polisie-bevelvoerder, het aan Maroela Media vertel sy en haar man, kapt. Vernon van Niekerk, het Sondagoggend langs die kus in die Summerstrand-omgewing gaan draf, toe hulle skielik ŉ vrou hoor gil het. Die egpaar, wat nie aan diens was nie, het die vrou onmiddellik te hulp gesnel. Van Niekerk sê ŉ man het oomblikke vroeër probeer om die vrou van haar selfoon te beroof, maar sy het verbete vasgeklou terwyl sy om hulp geskree het. “Die vrou was stomgeskrik en kon amper nie eens praat nie. Ons wou nog sin maak van wat aangaan en gebeur het, toe ons die man in die teenoorgestelde rigting sien weghardloop. Ons het hom agternagesit, en my man het hom platgeduik,” vertel sy. Die egpaar het die vermeende rower terug na die toneel geneem. Van Niekerk sê sy het toe die slagoffer se selfoon gebruik om die polisie te ontbied. “Ek het nie eens ŉ selfoon by my gehad nie, omdat ons net van plan was om vinnig te gaan draf. Maar ons albei het uit instink opgetree om die man vas te trek.” Van Niekerk sê dit is oor voorvalle soos dié dat sy en haar man die polisiediens betree het. “Mens voel goed omdat jy iets vir iemand beteken het. Dit was hoekom ek besluit het om in dié beroep te werk. Ons het almal ŉ verpligting teenoor die samelewing. Die vrou het skoon by die polisiekantoor, toe sy ŉ verklaring gaan aflê, gespot dat sy haar eie twee lyfwagte het. Ons is net bly ons kon help,” sê sy. Volgens Van Niekerk is ŉ saak van poging tot roof teen die man aanhangig gemaak. Dit is nie seker wanneer hy voor die hof sal verskyn nie.